Шинэ хороолол. Бүтээлч: Ү.Жаргал, огноо нь 1984 он, хэмжээ нь урт-100 см, өргөн-60 см. Материал: Холст, тос. Одоогийн 3, 4-р хорооллын баруун урд талын дэнжийн урд ирмэг дээгүүр 1960-аад оны үед гаднаа шаттай хоёр давхар цагаан байшингууд эгнэн түүний араар хашаатай айлууд байсныг 500 айлын дэнж хэмээн нэрлэдэг байв. 1974 оны 11-р сарын 26-нд МАХН байгуулагдсаны 50 жилийн ойн баярт оролцохоор ЗХУКН-ын Төв хорооны Ерөнхий нарийн бичгийн дарга Леонид Ильич Брежнев БНМАУ-д айлчлан ирсэн бөгөөд, уг айлчлалынхаа дүнд 3, 4-р хорооллыг монголын ард түмэнд бэлэг болгон өгсөн байна. Эдгээр барилгууд нь ЗХУ-ын угсармал барилгын үйлдвэрийн бэлдцээр баригдсан бөгөөд 1976-1984 оны хооронд баригдан ашиглалтанд оржээ. 3, 4-р хорооллыг “Брежневийн бэлгийн цэнхрүүд” хэмээн нэрлэдэг билээ. Эдгээр барилгууд нийслэлийн хүн амыг орон сууцаар хангахад жинтэй хувь нэмэр оруулсан юм.Узурганд тасганы овоон дээрээс Гандангийн дэнж, Гандантэгчилэн хийд болон шинээр баригдаж дуусаж буй 3, 4-р хорооллыг дүрслэн зуржээ. Мөн энэхүү зургийн наад талд гандангийн дэнж, цаад талд шинээр барьж байгуулсан 3, 4-р хорооллыг дүрсэлсэн нь цаг хугацаа, хөгжил дэвшлийн 2 үеийг харьцуулсан мэтээр дүрсэлжээ.